khistorydata/jeongjo-sjw-relations huggingface dataset:
정조 12년
有政吏批判書吳載純進參判李在學牌不進參議李集斗牌不進同副承旨南鶴聞進以尹行履爲獻納金鍾秀爲弘文提學
정조 12년
吏批再政豐城君趙載得復官事承傳
정조 12년
以應敎鄭萬始牌不進罷職傳旨傳于南鶴聞曰只推
정조 12년
以校理朴廣源副校理申大尹修撰洪義浩牌不進罷職傳旨傳于南鶴聞曰只推
정조 12년
以應敎鄭萬始校理朴廣源副校理申大尹修撰洪義浩牌不進罷職傳旨傳于南鶴聞曰只推
정조 12년
南鶴聞以弘文館言啓曰本館上番連日姑陞入直事甚未安應敎鄭萬始校理朴廣源副校理申大尹修撰洪義浩旣有只推之命竝卽牌招以爲推移入直之地何如傳曰允
정조 12년
兵曹訓鍊大將單徐有大
정조 12년
傳于曺允大曰新除授訓鍊大將待下批牌招傳授命召
정조 12년
以鄭東愼拿處傳旨傳于曺允大曰旣已汰去矣分揀
정조 12년
傳于曺允大曰今日宣傳官金宗洙許參時衆所共知實故外遲滯入來者拿處
정조 12년
以宣傳官李觀成李光益李東善洪栒拿處傳旨傳于曺允大曰分揀
정조 12년
以李周鳳囚單子傳于南鶴聞曰付過放送
정조 12년
以李東榮洪健祚囚單子傳于南鶴聞曰保放
정조 12년
洪仁浩以義禁府言啓曰豐原府院君趙顯命嫡長派免坐復其官事命下矣全羅道海南縣緣坐安置罪人潞鎭靈巖郡安置罪人溫鎭慶尙道熊川縣安置罪人衍鎭免坐放送事分付該道道臣復官一款令該曹擧行何如傳曰允
정조 12년
南鶴聞以成均館官員以同知館事大司成意啓曰今三月初三日儒生課試當爲設行而大提學未差限內不得爲之之意敢啓傳曰過齋後令該房承旨更稟
정조 12년
曺允大以兵曹言啓曰依下敎侍衛禁軍及武藝別監內吹兼內吹等處設粥以饋之意敢啓傳曰知道
정조 12년
曺允大以訓鍊都監言啓曰依下敎挾輦軍兼內吹及標下軍等處設粥分饋之意敢啓傳曰知道
정조 12년
曺允大以禁衛營言啓曰依下敎本營兼內吹及銅龍門入直排立軍等處設粥分饋之意敢啓傳曰知道
정조 12년
兵曹啓目平安監營屬淸南左列武士去丁未條都試時沒技出身朱漢澤等施以加資之典係干恩典上裁何如判付啓依回啓施行爲旀西關素稱鐵箭遠射之地而近來武技抛置所謂沒技非柳則片京中遠射猶且申飭本道卽武士之冀北近反多讓於他道豈非羞恥此後勿論都試及他各試遠射百八九十步人三矢內一矢或不及準式別單錄啓以爲別般論賞之地爲良如敎
정조 12년
戊申三月初三日未時上御重熙堂右副承旨入侍時右副承旨洪仁浩假注書李貞運記事官李相璜金祖淳以次進伏訖上命書傳敎曰昨夜行望位之禮冞切風泉之感八壯士之設廳付祿名曰別軍職孝廟朝瀋幸隨龍之人而爲其酬勞有此恩澤有是廳則不可無八壯士子孫而近來每有搜訪之命在京者試藝未入格在鄕者道遠不卽待令本廳尙無壯士之裔殊非記舊之意八壯士子孫無論支嫡在京者先捧擧案在鄕者令該曹分付該地方方伯處搜訪治送待畢到後仍令該曹具別單草記以爲試取收用之地又命書傳敎曰政官牌招開政上曰參判方任承文院刊冊之役勿爲出牌只判書參議出牌可也賤臣承命出傳上曰禁府草記出給使之改付標以入可也命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書申溆仕
정조 12년
傳于洪仁浩曰傳香承旨馳詣元陵奉審摘奸局內諸陵一體奉審以來
정조 12년
傳于南鶴聞曰一時相規此時何敢徑出諸承旨推考牌招仕進
정조 12년
以黃海監司金思穆辭職上疏傳于洪仁浩曰方面之體重豈不知之考績之體重亦豈不知之初旣勒令改題從又促使行部此蓋地處異於人故耳此人之入將出藩豈以才具威望之別有所取一則地處二則地處大抵所謂戚里無論舊戚里新戚里古戚里今戚里一呼一吸一動一靜一語一默一事一爲惴惴然恐恐然僅率軀命其生其死一聽朝家處分自是戚家本色如或有威福欲自己出藉賣而把弄者其禍至於凶國而害家豈不畏哉豈不懼哉歷數近古戚家全軀保命同休共戚者世必以慶恩家單擧稱道之外此戚家之不謹愼者無非慶恩之罪人予於御極以後痛艾藉弄之習惓惓於慶恩家賜祭以示曠感之意錄孤以寓奬一之擧予意豈徒然誠欲使所謂戚家知如此則生不如此則死與朝家長享太平也況於前後筵席似此說話言之不啻分明有耳孰不聞之此人亦當諦承則今此疏擧萬萬放恣萬萬痛惡以此家素所畏愼者欲效外朝習氣乃爾以近日跳踉成習之俗自來豪悍諸家幾何不各尋舊窟各效前套乎卽因該房申後留院公事書入條件其中有海伯疏要語看來不覺駭惑朝家束濕句檢之政將自此蕩然予則曰海伯一疏卽此輩跳踉之一端懲惡之典不可不防之於將然此人初欲先施投竄之律矣呼寫良久又思之今日卽坐齋日也孺慕冞切殆欲明發此日此擧有非仰體昔日眷恤之聖意雖不得不姑且泯默原疏豈可賜批付撥星火下送此傳敎祗受日當刻內發巡萬一遲滯當拿致王府推問後仍令卽其地定配以此分付千人萬人雖甘心舊習而此人其敢生意於蹤跡臭味之際乎前此情已露而跡已綻常所痛駭者況於似此去就亦敢如是突兀未知所議者何處而惜其不善敎誘也我國宗戚之不保存莫非廷臣之罪且今戚家之無累者獨此家則又必誤訓如許廷臣事亦可駭可痛此家如此如洪守榮之肆然投狀爭抗大臣金龍柱之飭敎後尋鄕金持默之頗生自專之心持自來本色何足云云其他雜岐之迭相讙譁亦何足云云朝家之日夕念念不置者在於一或縱弛駸駸入於難制因一海伯如是下敎雖近於太費力欲使廷臣益知予本心也
정조 12년
以禁府都囚徒傳于洪仁浩曰保放罪人李輔國李麟信放送
정조 12년
以統制使狀啓正月朔進上半乾全鰒海毒熾盛不得封進惶恐待罪事傳于洪仁浩曰勿待罪事回諭
정조 12년
領議政金致仁箚曰伏以臣於日昨傳敎中禁堂疏阻閽之敎有不勝訝惑者今始從人聞之則蓋自前月旬間以後因下敎凡係疏章毋論辭職與言事守門將一切拒納云固知聖意在於一時息鬧而其爲傷事面而駭聽聞大矣臣於其間數次經對而漠未聞知泯默而退不職之罪臣實自訟而身在喉院亦無一言警咳不可謂盡惟允之責矣玆將短箚略貢愚衷伏乞聖明亟降處分仍命諸承旨推考以光聖德焉取進止答曰省箚具悉卿懇章疏阻閽事自前月尙未收禁故耳卿言旣如此事端又妥帖箚請依施承宣則屢已警咳於筵席不必問備矣仍傳曰此批答遣史官傳諭于領議政
정조 12년
戊申三月初四日卯時上御重熙堂左副承旨入侍時左副承旨曺允大假注書趙台榮記事官李相璜金祖淳以次進伏訖上曰今日傳香何承旨爲之乎允大曰同副承旨以坐直下位當爲之矣上曰承旨出去傳香仍爲奉審可也命書傳敎曰傳香承旨馳詣元陵奉審摘奸局內諸陵一體奉審以來上曰諸陵奉審後還詣元陵祭物祭器更爲奉審必使各別精潔行祭後待明朝入來可也命退承史以次退出
정조 12년
戊申三月初四日午時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防以次進伏訖上曰王大妃殿進御加減正傳二陳湯限五貼更爲煎入出榻敎上曰今日日氣甚爲溫和矣衍德曰然矣上敎有防曰當於何間欲爲發巡耶有防曰初旬間欲爲發行矣上曰承旨筵退後取考囚徒其中衛將李輔國部將李麟信放送事分付命退諸臣以次退出
정조 12년
曺允大啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 12년
領議政金致仁箚曰伏以臣卽伏見朝紙所出禁府草記故相嫡長派潞鎭外其弟溫鎭衍鎭亦在放謫之中矣招問該吏則謂有傳敎云臣於此不勝憂嘆之至頃筵聖敎以十世可宥之義欲令故相家嗣孫免坐主祀此事古有可據聖意又出尋常臣故一辭對揚而至於支孫之竝入免坐實非意慮所及自上所以法外施恩使繼香火者惟在嗣孫而已則由嗣孫而轉及於其弟以恩數則太濫以法意則無例顧今人心靡定倖門漸廣而又使朝廷擧措顚倒至此則隄防之憂窺覬之患尤當如何也微衷耿耿敢此仰聞伏乞聖明更加三思特收溫鎭衍鎭放謫之命焉取進止答曰省箚具悉卿懇日前筵敎卿似未諦聞矣不曰嫡長而曰嫡長派者果竝指長派諸子也父宥子不宥殊非收司之法意予則如是裁量卿須諒之仍傳曰此批答遣史官傳諭于領議政
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
南鶴聞啓曰因成均館草記今三月初三日儒生課試限內不得爲之事批旨內過齋後令該房承旨更稟事命下矣何以爲之敢稟傳曰弘文提學待開門牌招
정조 12년
傳于趙衍德曰諸承旨持公事入侍
정조 12년
有政吏批判書吳載純進參判李在學病參議李集斗牌不進同副承旨南鶴聞進以李命植爲弘文提學崔景岳爲奉常正承文副正字單李國標
정조 12년
兵批判書鄭好仁病參判具㢞參議宋鍈病參知柳誼入直進左副承旨曺允大進副護軍趙重觀南聚五副司直安聖彬
정조 12년
南鶴聞以弘文館言啓曰本館上番連日姑陞入直事甚未安校理朴廣源副校理申大尹修撰洪義浩旣有只推之命竝卽牌招以爲推移入直之地何如傳曰連日違牌此何道理更爲牌招申飭察任
정조 12년
曺允大以備邊司言啓曰卽見濟州牧使金廷遇呈狀則以爲水土所傷左眼失明右目赤瞙幾盡遮瞳實有盲廢之慮以此病狀海防重地無以强赴入啓遞改云矣臣亦目覩來見之時則病狀果如狀辭以公以私實難强令赴任今姑改差何如傳曰允今番則除老病實故以當赴人擬入俾無頻改之弊可也
정조 12년
備邊司薦望以洪仁默爲濟州牧使
정조 12년
南鶴聞以弘文館言啓曰本館上番連日姑陞入直事甚未安應敎鄭萬始疏批已下與今日政新除授玉堂待下批竝卽牌招以爲推移入直之地何如傳曰允
정조 12년
洪仁浩啓曰同副承旨南鶴聞香室進去臣吏兵批兼進之意敢啓傳曰知道
정조 12년
有政吏批判書吳載純進參判李在學病參議李集斗右副承旨洪仁浩進以徐配修爲校理宋翼孝爲副校理徐有隣爲弘文提學濟州牧使單洪仁默再政以李秉模爲藝文提學
정조 12년
兵批判書鄭好仁進參判具㢞病參議宋鍈病參知柳誼入直右副承旨洪仁浩進以南聚五爲僉知趙重觀爲五衛將邊慶遇爲忠淸水使具馨遠爲咸興監牧官副司果韓光近
정조 12년
摠戎使前望單子入之李昌運落點
정조 12년
曺允大啓曰新除授摠戎使李昌運隨牌來到闕下而實病危重萬無入院受符之勢云將兵之任不可一時暫曠何以爲之敢稟傳曰待少間使之受符其間守禦使兼察
정조 12년
曺允大啓曰摠戎使待少間使之受符其間守禦使兼察事命下矣守禦使金鍾秀卽爲牌招聽傳敎何如傳曰允
정조 12년
傳于曺允大曰摠府番次苟艱云未肅拜及時帶亞將人許遞前望單子入之待下批牌招
정조 12년
摠管前望單子入之都摠管西淸君煋金尙集副摠管李東燁落點
정조 12년
副摠管前望單子入之申應周落點
정조 12년
南鶴聞以禮曹言啓曰贈大司憲李述原褒忠祠遣官致祭事命下矣問于本孫則今三月二十三日卽其先祖殉節之日以此日當祗受云祭物及執事官令本道差定進排祭文令藝文館撰出而本曹郞廳正日臨時受香祝下去以爲致祭之地何如傳曰允祭文與三忠祠致祭已以御製書下依此知悉三忠祠致祭亦於伊日爲之事有筵敎香祝當下送御製祭文不可付之下吏香官一員齎往傳于道伯以來事分付三忠子孫無職者自可往參在職者令該曹給由使之往參事分付可也
정조 12년
曺允大以訓鍊都監言啓曰本局中軍今當差出而擬望之人乏少外任竝擬何如傳曰允
정조 12년
曺允大以義禁府言啓曰保放罪人李輔國李麟信放送事命下矣李輔國李麟信竝卽放送之意敢啓傳曰知道
정조 12년
判義禁韓光會疏曰伏以臣年至病痼神識昏錯詞訟劇務不堪承當之狀不獨臣所自料蓋是同朝之所共知抑亦聖明之所俯燭只緣義重叩謝誠切顒祝强策出肅因仍蹲據而畢竟僨誤指日以俟果於今番潞鎭等免坐事擧行顚倒醜拙畢露三司爭執之論公議可見大僚收還之請辭意嚴正則昧然奉承者之愧恧轉深矣昏謬益著矣雖欲自恕人謂斯何且伏見同義禁成德朝疏本則又復盛陳本事譏斥備至臣誠有罪矣尙何敢覶縷自明也第伊日事會不容少緩疏啓覆難之未能往復於江外勢所使也草記擧行之不須通議於僚堂例亦然矣以是而罪臣則臣固受而爲罪以是而自引則無以過乎今臣自處之義唯有一遞字耳束帶周行萬無其路自敢短章自列仰瀆崇聽伏乞天地父母諒臣危蹙之情察臣肝膈之懇將臣本兼諸任亟行鐫削以謝公議以安私分不勝幸甚答曰省疏具悉卿其勿辭行公
정조 12년
副司直徐有寧疏曰伏以臣之所帶摠帥之任居然九朔于玆矣情有難强而義分每怵於瀆擾病或妨務而忱誠只在於殫竭冒沒蹲據媿懼徒切向來疏懇尤是私心之所不容已前此廷臣之如臣所處者已蒙曲副之恩則一視之仁宜無異同而及承處分不惟不賜允可諭之以將任之不可輕解只遞臣兄所帶提擧臣誠惝怳恧縮莫省所以夫提擧雖係散銜而以公則實兼之有殊也將任雖似緊務而以私則弟兄之有序也今乃兄遞而弟仍實輕而兼重上以妨公體下以廢私義此已臣萬萬難冒之端而臣之自叨是任以來有罪倖逭者亦屢矣貢納違限責在道臣而臣獨以將任而逭焉居留闕薦罪同諸宰而臣又以將任而逭焉凡有事端戎垣一區便作逭罪之階審如是也身帶將任則罪亦不可以罰矣嫌亦不可以避矣臣心兢惶且不暇論朝家政令寧容若是其苟簡耶抑臣又有所惕然不自安者國家之所恃而禦侮者惟是將兵之任而邇來臣家偏蒙恩造五營之中一姓占二而況今元戎重任視前尤異門闌太盛瞻聆過爀負乘之致冠滿盈之招災不待智者而明矣以殿下至慈之仁豈不惻然而矜許之乎若臣疾病之難强才具之不稱猶屬第二未暇拖長伏乞聖慈俯賜鑑諒將臣所帶職名竝許遞改以便公私不勝幸甚答曰省疏具悉提擧事引嫌誠過矣將任體重何論公格與私義乎但卿之從兄新叨元戎以予爲卿等戚畹家曲保之意豈或强使之竝據第有陳懇如此予甚嘉之所請許施
정조 12년
同義禁申大升疏曰伏以臣等於日昨緣坐罪人潞鎭免坐之命有不敢奉承者與判堂聯陳短疏略效覆難之忱原疏阻閽未卽登徹恩推荐降飭敎截嚴判堂未及周思不相通知直爲擧行逆屬免坐何等重大而忝在僚席初不預聞則見輕不少有難泯默治疏將上更伸自劾之義適値齋日因循至此臣心愧恧歷日未已卽伏見大僚箚本則以潞鎭兄弟一竝放宥恩數太濫法意無例爲言臣等於此不勝欽歎而繼以慙怍旣在獄官之列處分之下不能爭執溺職之罪於是益著玆敢露章自列仰瀆崇聽伏乞聖明俯垂諒察亟寢成命以重公法仍削臣職以安私分千萬幸甚答曰省疏具悉卿等勿辭行公
정조 12년
同義禁成德朝疏曰伏以臣癃老殘疾尸居昏昏凡於世間事相忘已久矣不意昨冬荐被誤恩金吾寵命遽下於江皐息影中臣他不暇顧感激恩私扶曳出肅以爲粗申義分之地而已繼値嚴寒病勢層添奄奄床笫一息如縷卽今春陽發舒而臣同已壞之木蘇潤無望日尋辭單見阻喉司荏苒虛靡今已六箇月矣不但臣之自量已熟雖使傍人觀之遞改之外斷無他路且臣伏聞日昨傳敎中有逆家子免坐之命本府諸臣至於聯啓聯疏而臣則茫未聞知便作局外此又臣必遞之一端也今則首堂至於奉承云其在鷹鸇逐鳥雀之義恐不可如是卒遽使懲討之典漸至晦斁也以此以彼臣之不可一日仍冒也決矣伏願聖明諒臣前後實狀亟賜鐫罷以安私分不勝萬幸答曰省疏具悉卿其勿辭行公
정조 12년
大司諫權以綱掌令李祉永持平姜碩龜正言宋煥德徐邁修等箚曰伏以臣等於日前以故相臣趙顯命嫡長派免坐復官之命還寢事相率聯籲未蒙登徹臣等之惶愧抑鬱已無可言而歷過多日憂慨轉深噫緣坐之律卽王府不易之常典也雖値大赦不可輕議況其所坐何如所係又何如而旣坐之後何可遽然復免乎臣等固知我殿下感此年之重回念故相之勳勞特推世宥之義有此非常之擧然而臣等之所爭者常法也殿下之所施者誤恩也豈可以誤恩而屈常法乎且況三子竝宥恩數太䙝法意蕩然隄防大壞聽聞駭惑昨伏見大臣箚批以父宥子不宥殊非收司之法爲敎臣等竊以爲其父固不可宥則其子尤非可論也伏願特加三思亟寢其免坐復官之命以存國法焉臣等前箚略效沐浴之義又敢附陳之嘻噫痛矣終古亂逆何限而豈有如時偉之窮凶絶悖者哉情節之陰慘負犯之彰露已悉於前後疏啓臣等不必更事臚列而凶謀欲售於擬帥逆節已著於諱慶內若有恃藉賣威權外無所憚鋪張氣勢咆喝脅持伎倆所使而人莫誰何濫猾陰慝戾氣所鍾而眼無君父究厥罪惡萬戮猶輕豈可一刻容貸於覆載之間而乃反數年假息於海島之中古今天下寧有是哉禍機由是而滋長人心識此而靡定甚至於怪鬼不逞之徒潛懷嘗試之意敢售疑亂之計世道有胥溺之憂朝象無若浼之心苟究其由何莫非義理之未明懲討之不嚴而然耶此賊之一日偃息有一日難言之憂二日假貸有二日無窮之慮適會此時雖未卽設鞫正刑而罪止島配尙今戴頭者其爲乖王章而激輿憤當如何哉臣等伏望亟下明命爲先拿囚王府待用刑依律處斷使亂萌永杜國是底定焉取進止答曰省箚具悉免坐復官之命出於世宥之意末端事陳談也聲討自有原啓又何箚陳勿煩
정조 12년
應敎鄭萬始疏曰伏以臣於日前伏奉玉署除旨義當竭蹶誠切叩謝而素患關格之證重添換節之時委身床笫無望自力荐違嚴召義分都虧未蒙例勘悚惶冞深伏乞聖慈亟降威罰先削臣職以肅朝綱仍治臣罪以安私分焉臣方陳病祈免何敢有所論列而事係懲討不容終默惟聖明垂察焉噫趙時偉本以陰險之性濟以凶悖之行伎倆惟在於貪權揣摩全出於肆慾濫猾之極自處以戚里跳踉之甚虛張而藉賣居藩貪墨猶屬細故乘機壠斷自謂能事爲世指目厥惟久矣噫彼宇賊父子是何等凶逆情節之醞釀必非一朝一夕而不惟不自斷絶乃反趨勢附麗以至圖占戎權而極矣綢繆之跡卽此難逭得失之患何所不至跡其所犯萬戮猶輕何況前後疏啓之所聲罪者事關儲君之讎不可一日暫緩而聲討已至經年王章尙未夬施薄竄海島假息至今其爲刑政之失神人之憤當如何哉今値藏刑之時雖不敢遽請嚴訊姑先栫棘以嚴防守卽是公共之論而頃日儒臣之請聖批靳允臣實慨惋伏願聖明亟賜兪音以待用刑嚴鞫得情夬正典刑焉省疏具悉趙時偉事勿煩爾其勿辭察職
정조 12년
獻納尹行履疏曰伏以泰運方回景籙維新彌月之慶指日顒祝仍伏念臣本以無似猥蒙洪造粵自待罪郞署之初屢速不職之辜而偏叨恩覆每蒙涵貸伊後踐歷俱是踰濫恩山渥海與天無極居常惶感罔知攸措至於言責重任本非臣所可堪而恩除聯翩叨承殆遍榮極門闌光生蓬蓽臣之平日所自期者不過有除輒膺以效竭蹶之義隨事殫誠少伸報效之忱而其奈識見極鹵莽言議至巽軟兼以病有本祟聽多細瑩昨夏登筵之時惝怳顚錯之狀天鑑之所俯臨臺評之所峻發矣聖度天大曲加包容罪止薄勘恩叨旋敍而追思至今餘汗未乾貽羞旣深屛跡自訟不敢爲復玷臺端之計昨冬以來再叨亞憲之職甘犯違傲之科臺閣一步便成鐵限目下新除實出於含垢滌瑕之至仁盛德在臣義分固宜卽地趨走仰天叩謝之不暇而情病猶夫前日職事不容再誤玆不得已不避猥越敢于瀆擾伏乞天地父母諒臣難冒之實察臣必遞之義亟削臣職仍治臣罪以肅朝綱以安私分千萬幸甚臣於乞免之章不宜贅及他說而事係懲討不容泯默惟聖明之垂察焉噫嘻痛矣窮凶絶悖之時偉至今假息於覆載之間古今天下寧有是哉渠本戾氣所鍾性旣奰慝多年權要之地兄弟竝據多張聲勢恣行胸臆少有違拂輒被陰傷害家凶國非渠而誰擧世之敢怒而不敢言者久矣今以旣著之罪惡言之護法賊翰嗾呈悖疏以爲嘗試之計糾結妖宇圖占帥符敢售不逞之志爲人臣子有一於此千剮萬戮尙云輕矣況兼此極惡大憝而猶可貸容乎壬寅邦國之慶凡有血氣之類所同蹈足歡忭而乃於稠坐暗售不悅之意肆發至凶之言播入人耳皆欲食肉而寢皮渠雖欲竝與入院而諱之其於小報之明有可據何哉推此一款梟獍之志鬼蜮之圖已盡呈露更無餘蘊而猶且謂非常情置之可疑則大有所不然者如渠一身都是凶肚逆腸不可以常人之情論之也決矣當初島配已失太寬伊後疏啓迄未蒙允義理由是而益晦民志由此而靡定設鞫嚴訊雖非其時先施荐棘不容少緩臣謂亟令王府嚴加荐棘待用刑卽爲訊覈夬正典刑俾王章得伸輿憤少洩斷不可已也省疏具悉趙時偉事勿煩爾其勿辭察職
정조 12년
敎摠戎使李昌運書中宸聽鼙政須正之望北城授鉞爰降摠督之音昔所優爲今何多誥念玆營均兩局之體而厥勢控三輔之咽臨湍之防隋城之師專摠畿右雄鎭鍊臺之倉漢山之堞俱係軍中重權兼之經理籌司才必須於諳練責以防禦環衛意則注於安危苟非干城偉材曷畀保障重寄惟卿家本儒素業專鞱鈐襲勳府而坐戎垣綽乎笠轂之聲望歷七州而典四閫蔚然牙纛之威名蓋內外歷試也多故前後委任者屢玆授卿以摠戎使卿其祗服新命益殫舊猷修器械而繕倉廒宜懋已試之效明組練而壯鎻鑰須體申誥之私惟今錫命之過三寔出簡心之甚重於戱升平日久詎忽漏船之備袽節制風生佇見輕車之駕路方期熟手之更試毋曰宿趼之易治故玆敎示想宜知悉
정조 12년
校理鄭福煥疏曰伏以臣以姿則至庸陋也以跡則至疎賤也惟是生逢聖世叨荷薰沐前後踐歷罔非踰分而迺者專城之養亦出仁天之曲遂恩光屢及於寒門異數若偏於臣家臣母子感泣闔門攢祝惟以奔走殫竭不避燥濕爲一半分報效之道而至於榮塗進步非臣夢寐之所敢到年前玉署新除忽下於適臣在京之日臣惝怳踧踖自速違傲之罪至今追思惶汗沾背今於數月之內除旨陸續恩召繼降榮光所及鄕里動色臣奉誥感激益不知措躬之所噫瀛館之職責任甚重經筵則有朝夕啓沃之責詞命則有皇猷黼黻之美苟非學術素著文華有餘則誠難一日冒居也明矣臣幼而失學長益荒鈍尋常功令之業自來齟齬閑漫應副之文亦患梗澁其不能討論經旨仰備顧問不但通朝之所共知抑亦聖明之所嘗俯燭夫豈有一分堪承之望而只爲感激恩榮不敢偃處竭蹶登程行到全州地卽接家書則臣之九耋老母屢月沈吟之餘猝患毒感寒熱交作頭痛咳嗽呼吸喘促食飮全却神識昏瞀諸般症形日復日劇急足踵至促臣歸視臣自聞此報方寸煎灼他不暇顧略成文字付呈縣道前進無路蒼黃徑歸逋慢之罪尤無所逃伏乞天地父母俯察由中之懇特推體下之仁鐫臣所帶之職治臣違傲之罪仍命選部永勿檢擬於見職使公器增重私分獲安省疏具悉爾其勿辭俟親病少間上來察職
정조 12년
戊申三月初六日辰時上御誠正閣諸承旨持公事入侍時左承旨趙衍德左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳待敎尹行任以次進伏訖上命讀公事衍德等以次讀奏命書判付至摠戎使徐有寧疏批上曰摠戎使與訓將爲幾寸乎仁浩曰爲八寸親矣上曰摠戎使前望單子入之待下批牌招傳授密符及敎諭書出榻敎命書傳敎曰傳香承旨馳詣先蠶壇奉審摘奸以來又命書傳敎曰政官牌招開政濟州牧使今日政下批前守遞改旣出軫念新拜使待下批使之從近辭朝前守期於暑熱前還朝又命書傳敎曰處義雖甚過矣前旣曲施弘文提學金鍾秀許遞三製有命今日政以在京無故人差出待下批牌招察任又命書傳敎曰何時出牌今始呈肅單極爲放恣此亦義理乎此亦善涉世乎副摠管李東曄爲先罷職遲滯之罪令該府拿問處之上曰副摠管前望單子入之待下批牌招出榻敎上曰諸勳臣致祭祭文何爲尙不製進乎今日申前盡爲製入事分付命退承史以次退出
정조 12년
戊申三月初六日申時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰兩勳臣致祭祭文當親製以下一本送于李判府家輪示諸家事遣史官傳諭一本謄出後送于內閣可也命書傳敎曰病勢難强方在由暇弘文提學李命植許遞又命書傳敎曰政官牌招開政又命書傳敎曰旣有今日政下批之命則不待下批徑先出去事甚未安不可無飭當該銓官推考上曰都承旨入侍出榻敎上曰新除授藝文提學牌招出榻敎命書傳敎曰雖有已例每以爲不可兩捕將卽僚官以僚官爲幕爲下官體例亦甚不然然該廳自有成績難用在下當遞之例右捕將趙圭鎭兼帶亞將改差命退承史以次退出
정조 12년
戊申三月初六日申時上御誠正閣都承旨入侍時兼都承旨沈豐之假注書趙台榮記事官李宗烈記注官金鳳顯守禦使金鍾秀以次進伏訖上敎鍾秀曰卿之兼任有難許解矣摠帥病狀何如鍾秀曰似是年久身病猝難快可矣上曰同副承旨入侍賤臣承命出與同副承旨南鶴聞偕入進伏上命鍾秀讀奏御製兩勳臣致祭文訖上曰卿之所見何如鍾秀曰誠爲盡善無容仰贊矣上敎鶴聞曰俄於右副承旨入侍已有下敎祭文一本送于李判府家可也仍命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書申溆仕
정조 12년
南鶴聞啓曰明日再明日昭寧園忌辰祭齋戒正日相値視事頉稟之意敢啓傳曰知道
정조 12년
兵曹以趙心泰爲訓鍊都監中軍
정조 12년
以應敎鄭萬始校理徐配修副校理宋翼孝牌不進罷職傳旨傳于南鶴聞曰只推
정조 12년
玉堂前望單子入之副應敎韓光近校理李百亨趙鎭宅副校理沈晉賢吳泰賢修撰金履翼李敬五落點
정조 12년
以副應敎韓光近副校理沈晉賢修撰李敬五牌不進罷職傳旨傳于南鶴聞曰只推
정조 12년
備邊司以李漢豐爲統制使
정조 12년
南鶴聞啓曰兵曹郞廳來言統制使下批政事取稟傳曰當日爲之
정조 12년
有政吏批判書吳載純進參判李在學參議李集斗病同副承旨南鶴聞進以鄭昌順爲同經筵御營都提調單判府事徐命善
정조 12년
兵批判書鄭好仁參判具㢞參議宋鍈病參知柳誼入直進左副承旨曺允大進統制使單李漢豐
정조 12년
傳于南鶴聞曰訓鍊都監都提調前望單子入之
정조 12년
訓鍊都監都提調前望單子入之領議政金致仁落點
정조 12년
南鶴聞啓曰弘文提學徐有隣牌不進推考傳旨今方捧入而三日製命下之後如是違牌事甚未安更卽牌招何如傳曰允
정조 12년
南鶴聞啓曰弘文提學徐有隣三牌不進推考傳旨今方捧入而三日製命下之後如是屢違不卽擧行事體所在萬萬未安所當更請牌招而一日四牌有傷事面何以爲之敢稟傳曰以例兼辭本職不可以本職辭兼帶尤不可以私義妨公務疏中所謂私義又非眞箇有所據之私義則此而逡巡可乎此重臣立朝惟以不憚燥濕爲對揚之方云爾則今於本職如是引義已非前日所知來頭度支擧行自多自今經營者以此以彼決不可曲循從重推考更卽牌招斯速入來
정조 12년
南鶴聞啓曰弘文提學徐有隣四牌不進推考傳旨今方捧入而三日製命下之後連違召命終不承膺事體所在萬萬未安所當更請牌招而係是一日五牌何以爲之敢稟傳曰從重推考更爲牌招牌去來勿爲呼望
정조 12년
南鶴聞啓曰弘文提學徐有隣旣已承牌奎章閣提學金鍾秀一體牌招以爲同參考試之地何如傳曰允
정조 12년
南鶴聞啓曰奎章閣提學金鍾秀牌不進推考傳旨今方捧入而同參考試旣有定式如是違牌事甚未安更卽牌招何如傳曰允
정조 12년
南鶴聞啓曰奎章閣提學金鍾秀再牌不進推考傳旨今方捧入而同參考試旣有定式如是違召不卽承膺誠極未安所當更請牌招而係是一日三牌何以爲之敢稟傳曰更爲牌招
정조 12년
南鶴聞啓曰奎章閣提學金鍾秀三牌不進推考傳旨今方捧入而同參考試旣有定式如是屢違終不承膺事體所在極爲未安所當更請牌招而係是一日四牌何以爲之敢稟傳曰聞有親病勿爲牌招
정조 12년
傳于南鶴聞曰除拜經宿不爲出肅且以課講試官受點則又不入來事體所在極爲未安藝文提學李秉模卽爲牌招使之行公
정조 12년
南鶴聞啓曰藝文提學李秉模牌不進推考傳旨今方捧入而課講考試命下之後如是違牌事甚未安更卽牌招何如傳曰無異宿趼自昨至今再違召命果何道理向聞前文衡筵奏益知此重臣處義之不當若是身在閣直同較日省錄前文衡筵奏亦豈不見乎如是而如是處義寧有如許分義爲先從重推考更卽牌招斯速膺命
정조 12년
南鶴聞啓曰藝文提學李秉模再牌不進推考傳旨今方捧入而課講考試命下之後連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
以藝文提學李秉模禁推傳旨傳于南鶴聞曰旣示飭意今方考試分揀更卽牌招違牌勿爲呼望斯速入來肅命
정조 12년
洪仁浩啓曰藝文提學李秉模特敎申飭之下謂有情勢懸牌闕外終不承膺事體所在萬萬未安從重推考何如傳曰旣無必遞之義且經置對之擧設有廉隅亦足一伸半日之間再懸命牌國體所在不可一味督出藝文提學李秉模罷職
정조 12년
尹行元啓曰臣與弘文提學徐有隣偕往泮宮儒生試取收券一百十二張封入之意敢啓傳曰科次入侍
정조 12년
洪仁浩以備邊司言啓曰頃因黃海監司平山府民戶被燒狀啓結構奠居後形止狀聞待狀聞來到發遣備郞考其守宰擧行勤慢仍爲慰諭民人後來奏事命下矣該監司金思穆狀啓今纔來到而被燒民戶皆已畢構安接云依下敎看審慰諭次本司郞廳發遣之意敢啓傳曰知道
정조 12년
曺允大以兵曹言啓曰五衛將李徵大素患痰癖之症近益添劇時月之內無望供職呈狀乞遞宿衛輪番之任不可久曠今姑改差何如傳曰允
정조 12년
趙衍德以漢城府言啓曰出征從軍將士之至今生存者仗義殉身之泯未褒揚者令各部搜訪以聞事命下矣依傳敎另飭五部搜訪坊曲則仗義殉身未褒揚者各部俱無所報而只有出征從軍生存者故職役姓名年歲別單書入之意敢啓傳曰觀此別單出征人之年近八九十尙在出身者有之雖有加資者何必區別宋昌起等九人帖加成給資憲金次重纔因回榜已加資令禁衛營給食物金尙說旣非從征聞參扈衛令該曹米肉從厚題給事分付可也
정조 12년
洪仁浩以禁衛營言啓曰依漢城府草記批旨戊申出征本營別騎衛金次重處食物米一石太一石題給之意敢啓傳曰知道
정조 12년
判府事徐命善箚曰伏以臣病實癃痼情亦臲卼陳力周行已矣無望特以受恩如天便訣爲難姑且閉戶壞蟄以爲調息之計而此際訓局將兵之臣歸臣一門之人臣之所帶提調揆以私義決不當冒沒竝據然臣特由是而得間耳若其必遞之願難强之實奚但訓局云乎哉儻聖慈之曲加體諒將臣訓局太僕廚院三提擧及扈衛大將之任劃賜卸免俾臣得以隨意飮啄歌詠聖澤則雖死之日猶生之年臣不任伏枕戀結北望攢手之至取進止答曰省箚具悉卿懇近久未見卿殊甚悵想日前出齋北苑也意謂以兼綰營門事來候信地欲爲引接矣旋聞該校所告始知有愼節擬於日間要令造朝際見短箚所辭過矣卿須安心勿辭從近待傳諭造朝仍傳曰此批答遣史官傳諭徐判府事箚批雖以過矣爲辭至於該營都提擧旣與例兼有異往往有兼察時不可不副卿請以安卿心卿兼帶訓局都提擧之任今姑許副此意一體傳諭
정조 12년
敎統制使李漢豐書王若曰國家設置邊防海鎭最重朝廷選用武將統帥尤尊奚但僉謀詢同亶出朕心惟簡念我海東之雄閫最重嶠右之統營內而鎭列堡外而禦百蠻一邦唇齒之勢右則據兩湖左則扼重嶺三路咽喉之形舟楫備朝夕之憂所貴恒念繕械鹽鐵資儲峙之用尤宜隨事殫誠況昇平今累百年而疎虞寔難數計樓櫓廢閣半是漁販之歸貨賄尾閭紛然鞭鞾之費自昔設閫之後旣難其人逮予嗣服以來尤重是選惟卿鞱略無敵忠武有孫聲價繼隴西之家漢之飛將勳業襲召南之蹟王曰虎臣密邇楓震斷斷忠謹之操節制楡塞洋洋廉介之譽矧玆舟師兼轄之要創自乃祖奏績之日浴日補天之烈在昔龍蛇年著彰開府制閫之榮至今熊虎帥統禦追思露梁之戰志士之淚沾襟久遏日域之憂忠臣之名慴虜顧此鎭節鉞之仗卽卿家箕裘之傳玆授卿以三道統制使兼慶尙右道水軍節度使卿其祗服寵章益勉職事櫓楫精利俾得如馬使船之稱紀律嚴明無失若虎在山之勢趙破羌便宜之策豈遙度而指揮王樓船繕禦之方在專制而施設於戱數千里方面重地佇見利器錯盤二百載一門諸人可謂靑氊鎖鑰名將之舊蹟尙耀須念自祖命之恩先卿之遺愛久留宜勉無爾忝之道故玆敎示想宜知悉
정조 12년
副司直李秉模疏曰伏以臣昨伏奉除旨以臣爲藝文館提學者繼又天牌儼臨臣誠惝怳莫省其所以也凡臣前後揚歷孰非澆濫而亦豈夢到於見職之及臣身哉臣之翺翔邇列已多年所本末長短無所逃於淵鑑之下矣蓋其幼而失學長益荒嬉尋常功令之體亦未能隨意點綴比諸世所稱擧儒尙且不及遠甚進以科墨特倖耳自是厥後居然十六年間居常不讀一帙書終歲不做一文字假使舊學之瞻富猶患鈍澁而枯涸況以自來之全蔑重以許久之相忘也不惟臣之自知之明同朝之所共知不惟同朝之所共知抑又聖明之所畢燭則雖欲冒榮包羞以自侈一時之銜將奈大小詞命之所自出何哉世間百事或有可强其不能而以不文而强文任之事求之古今臣未之聞也內閣之官非不淸且華矣而區區所自效只自備數於奉審課講等役而已以是黽勉不敢辭巽而至若見職大有異焉此臣所以不避唐突寧以罪期而終不敢爲進身計也此猶屬私義揆以公格尤有所萬萬難冒者向來銓官之通擬是職也臣名亦在其中而旋以不議於文衡援擧故事至煩仰徹則前之通擬在所勿施且臣之不合是擬斷然可知而文苑一步永作鐵限矣今玆擧擬謂舊望也則旣勿施矣謂以重通也則文衡已遞就財無所由前由後俱未知其何據臣雖無似何可一日晏然於公議之外壞了淸朝之官方哉荐召有命承膺無路略暴情實仰請處分伏乞聖明亟賜鐫改仍令勿復檢擬以安賤分以重公格不勝幸甚臣於治疏將上之際伏見飭敎下者誨責截嚴至以前文衡筵奏爲諭薄施問備促膺命臣是何人乃敢坐辱恩敎迷不知變哉誠以材旣不堪情又難强故也前文衡筵奏伊時日省錄校正適不在臣手臣實漠然不知爲何語而設有云云要不過同朝慰藉之言也臣若捨公車援據之章疏幸一時慰藉之筵奏揚揚冒出曰無可引則臣固不足道將何辭以解於人也祗伏闕下又逋嚴召臣罪至此實合萬殞答曰省疏具悉以卿文識尙云晩矣勿辭入來考試
정조 12년
副司直徐有大疏曰伏以三陽回泰百祿滋至欣祝顒望群情益切仍伏念臣以門則寒素以人則倥侗業抛編蠧跡發弓馬不足備數於百執事之末而惟我殿下天地於臣父母於臣曲費造化偏垂寵渥生成之覆燾之出則試南北之閫入則置近密之班旣又拔之衆人之中擢之戎垣之上歷揚二府周流三營榮耀極矣涯分踰矣恩則重於山海報莫效於涓埃赴湯蹈火身不自有過福招災理所必至每一循省感惶交中怵然若集木臨淵者六年于玆矣幸於客冬獲解重擔非罪伊榮攢手以祝迺於千萬夢寐之外更進一步忽叨不敢當不近似之職臣聞命震剝五內失守直欲循墻而走也噫掌兵之職孰非難愼而至於訓局秩是上將號曰元戎蓋其手下兵甲殆過五千而昵侍輦轂庸備緩急則地望之逈別責任之緊重有非禁御兩營之比惟其如是也故設置數百年之間通計文武僅爲四十餘人掄簡之至嚴卽此可知而今乃使如臣之無一能乏寸長者苟然充位以致四方貽譏三軍解體則臣固不足恤其於累聖上則哲之明何哉臣武夫也於國家無所裨補而區區寸忱之所自矢者只在於生死向前四箇字則夷險燥濕義不敢言而以臣而觀乎是職蚊虻之負山僬僥之扛鼎未足以喩其危也若或不自量力揚揚冒出則畢竟顚沛可立而待國事之僨誤已無可論而殿下於臣雖欲終始曲保亦將無所施矣臣安得不疾聲呼籲於天地父母之前以冀其少垂矜憐乎至若私門盈盛之懼一局難安之義罔非臣當遞之端千思萬量蹲據無路玆敢收拾驚魂瀝血仰瀆伏乞聖慈察由中之懇爰推體下之仁特遞臣所帶職名回授可堪之人以重公器以安賤分不勝大願答曰省疏具悉元戎重任也卿其勿辭行公
정조 12년
修撰洪義浩疏曰伏以臣蔑學淺識無所肖似翺翔經幄自知非分而只緣感激圖報不辭殫竭趨走有除輒膺三載于玆今於新除之下豈或復事辭巽而前月以後家有拘忌奔逬度日感冒添崇面癤脚瘡兼又作苦束帶供職實無其望旬日之內四違召命而恩勘不加推緘連下今又飭敎截嚴天牌踵臨惶隕悶隘罔知攸措玆敢强病隨詣疾聲呼籲伏乞天地父母俯垂諒察亟許鐫遞俾便調治千萬幸甚臣方丐免之不暇豈宜贅及他說而憂憤之極不容泯默略此附陳噫彼至頑慝極兇憯豈有如時偉之作逆者哉藉弄之計擬帥之謀皆是渠薄物細故耳最是肆發不滿之語陰懷有他之腸國論旣騰路人皆知有一於此萬剮難贖而猶且恣威作勢隱欲掩覆以致懲討之義理不張怪鬼之嘗試潛售倫彝將晦忠憤轉激至於向來堂疏之出而文跡昭據日字符合凶言脈絡毫無可疑渠雖百喙必將無辭眞贜斷案旣若是狼藉無餘則其可使一刻容息於覆載之間乎嗚呼天星再周君讎未復薄海含生冤憤莫洩不於此時覈已發之緖正已綻之罪則將何以伸百僚明目張瞻之義慰一世食肉寢皮之願乎臣於前春講席以後章箚沬血齊籲非止一再而忱誠未格允兪終靳每一思惟憤鬱交中況於今日伏見兩司箚批竊不勝憂慨之至顧今傳啓非時輿憤久鬱惟是章疏之間得寓沐浴之忱而殿下乃反謂有原啓至以聲討之論屬之陳談誠恐人心由是翫愒大義職此湮晦將使亂賊之徒無所懲畏豈不大可懼哉伏願殿下廓揮乾斷亟降明命島置罪人時偉爲先施以荐棘之典待用刑設鞫嚴覆快正邦刑俾亂萌杜而國是定焉噫今日之所大憂專在於忠逆之不明隄防之不嚴而已日前故相趙顯命嫡長派復官免坐之命固知出於我聖上追念舊勳欲宥十世之盛意而第其復官者是逆翰之兄免坐者卽逆翰之姪也以劇賊之兄若姪而豈容議到於勳裔收錄之典乎嫡屬宥免尙云不可全派疎釋寧有是理三尺至嚴不宜低昻更願聖明特加三思亟收成命焉省疏具悉所陳不必更煩爾其勿辭察職
정조 12년
執義盧廷良疏曰伏以皇天啓休彌月佇慶臣民顒祝中外惟均仍伏念臣隴畝間一庸夫耳濫蒙洪造猥廁從班居然已六年矣前後除拜迄未敢一肅恩命以伸叨謝之義每自循省徒增惶恧顧以感戴之忱値玆顒祝之時不敢遠處鄕廬前冬來留城闉瞻依象魏而間因宿疾添重就暖畿外出沒人鬼㱡㱡待盡中承除命適下此際臣且惶且感末由趨承而兩朔捱過一銜虛縻自速逋慢之罪冞切慙悚之私不獲已黽勉駄疾昨纔入城而顧臣才識則魯莽而乏匡救之術言議則巽軟而無謇諤之風淸朝耳目之寄自知人器之不稱臺端一步鐵限在前此固臣區區自守斷斷自劃不敢爲冒進之計者而重以宿痾未祛客祟交攻種種症形漸就難醫時月之內萬無蠢動之勢玆敢不避猥越之誅略暴衷懇伏願聖明俯垂曲諒特許鐫削臣所帶職名以爲人臣慢命者之戒焉臣旣不以言官自居則非敢贅及他說而若其大義理關頭繫國家安危者則不可以陳言而終廢不可以疎逖而亦默敢陳沐浴之義仰冀垂察焉噫嘻丙丁以來凶逆層出窩窟未破枝節滋生兩觀之誅王章屢屈三司之牘古紙徒無怪乎義理之日益晦塞人心之日益陷溺也沮遏大計之國榮捉凶疏之德相究其表裏和應之情節實爲往牒所無之劇逆而肆市之典未加於缺之前應坐之律不擧於鬼誅之後至如夏賊尤是窮天地亘萬古所未有之劇逆大懟也在廷諸臣孰不欲磔其肉而寢其皮哉究覈不嚴已不免獄體之疎忽而親屬奴傔之終不訊鞫子女應坐之必待年滿最爲失刑之大者此莫非群下不能回天之罪而亦恐有欠於大聖人秋肅之義也伏願聖上廓揮乾斷竝允諸臣之啓焉噫誅討不嚴則亂賊無所懲畏鋤治不盡則餘孽漸以滋蔓凶逆之根柢未拔梟獍之腸肚相連而有如妖宇賊偉可謂一而二二而一者也宇鎭則已承款而尙逭邦刑時偉則不一問而遽命島置臣未敢知殿下有何顧惜於此輩而猶使假息於覆載之間耶噫嘻時偉之罪可勝誅哉自比戚聯暗結賊宇擬帥之謀果欲何爲至若擧國同慶之日渠亦人耳敢懷他腸喉院稠坐肆發凶慝之說章奏文字力遏慶忭等語包藏陰圖醞釀禍心蓋非一朝一夕之故耳向來堂疏證契明的尤爲此賊之斷案而國家大計看作私圖云者覷破凶腸打開無餘直與榮賊之沮遏如印一板眞臓綻露於前後情跡莫掩於耳目近日諸逆孰如時偉之至凶絶慝者哉此而不誅其將國不國人不人矣思之及此心骨俱痛伏願殿下穆然三思快正時偉之罪先施荐棘之典待用刑竝與宇鎭而明正典刑俾凶孽有所懲畏王章有所振肅焉噫千古凶逆無如賊翰則賊翰之連坐而特命宥釋至有復官之命縱出念舊之聖意已乖嚴防之王章而至若竝與支子而宥之其爲壞法尤莫甚焉此路一開綱紀墜矣伏願亟寢成命以嚴堤防焉嗚呼世道日漓變怪層生浸浸然網淪而法斁或假托官規潛售嘗試之計或譏侮聖躬敢肆不逞之習此實懲討不嚴凶孽無忌之致臣竊痛之此而置之若不嚴討而痛懲打破其窩窟則跳踉之漸去益難杜世道之憂無時不已豈不大可懼哉伏惟殿下英明冠古智周庶物魑魅怪鬼莫逃天鑑克體乾剛之象誕發雷霆之威則何憂乎朝象之不靖世道之難振也哉臣憂國一心炳然如丹忠憤所激言不知裁惟聖明恕其愚而小垂察焉省疏具悉勿煩爾其勿辭察職
정조 12년
答戶曹判書徐有隣疏曰省疏具悉例兼元無相避至親猶然況姓同之親乎卿其勿辭斯速承牌原疏未下
정조 12년
戊申三月初七日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書弘文提學疏批命書傳敎曰弘文提學批下更卽牌招申飭膺命又命書傳敎曰玉堂番次姑陞入直已至多日在外及未肅拜違牌玉堂許遞前望單子入之待下批牌招入直命退承史以次退出
정조 12년
戊申三月初七日辰時上御重熙堂左承旨入侍時左承旨趙衍德假注書趙台榮記注官金鳳顯記事官尹行任檢校直閣鄭東浚以次進伏訖上曰弘文提學先進去後謝恩場中雨具許入出榻敎命書傳敎曰弘文提學牌去來各別催促仍令入侍賤臣承命出與弘文提學徐有隣偕入進伏上曰卿何如是屢違耶有隣曰情勢實有難安屢違召命不勝惶悚矣命書傳敎曰御題事體至重節製泮宮設場時因謬例每使典籍書揭之其爲屑越莫此爲甚親臨試士固無論雖於命官課試讀券官之書題載在禮書則獨於節製時御題依陛試例使館官替書萬萬不成說此後進去文任拆題封後親書懸揭如策題之猝難謄書者進去館堂承旨中分書事定式施行仍載太學志又命書傳敎曰右承旨持此御題與弘文提學偕往泮宮試取以來又命書傳敎曰藝文提學疏批已下更卽牌招違牌勿爲呼望命退諸臣以次退出
정조 12년
戊申三月初七日未時上御重熙堂右副承旨入侍時右副承旨洪仁浩假注書李貞運記事官李相璜金祖淳以次進伏訖上曰藝文提學尙未承牌耶仁浩曰聞懸牌闕外云矣命書傳敎曰懸牌果何事也事體分義萬萬寒心藝文提學李秉模下義禁府推考命牌還收命退承史以次退出
정조 12년
戊申三月初七日申時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰軍門提擧之不得疊兼爲格式領相兼帶御營都提調今姑勉副又命書傳敎曰徐判府事爲御營都提調仁浩曰訓局都提調前望受點次當入之而領相見擬之望只有先朝落點一望故事甚未安不敢循例入之奉置閤外矣上曰奉入可也賤臣承命出奉入上進覽落點訖敎曰事甚稀貴下番奉此望筒傳授領相可也命書傳敎曰雖曰亞將訓局異於各營事務浩繁亞將倍於大將不可久曠新除統帥使之不多日內辭朝命退承史以次退出
정조 12년
戊申三月初七日酉時上御誠正閣科次入侍時右承旨尹行元假注書趙台榮記事官李相璜金祖淳弘文提學徐有隣對讀官金履翼鄭大容吳泰賢以次進伏訖上曰今番試券所作何如有隣曰別無大段善作者矣上曰右副承旨入侍賤臣承命出與右副承旨洪仁浩偕入進伏命有隣進考上曰收券幾何有隣曰一百十二張矣上曰何如是數少耶有隣曰準點儒生數少而然矣考訖以三中丁若鏞等出榜命書傳敎曰三日製居首生員丁若鏞直赴會試之次生員安廷善給二分之次生員鄭日泰金鎰洪得淵各給一分次上生員尹玄錫進士嚴耆各紙筆墨令政院考例施賞又命書傳敎曰觀於三製入門與收券人數僅爲百餘近來準點之皆不着意可知且未必不由於節製之每通方外如是則圓點節目申復之本意果安在哉每歲時試講製亦有一體修改之命而年前一再爲之伊後未免抛置宜乎諸生之怠惰從近當召試圓點生預令知悉先講後製先製後講臨時稟旨講規或以一經應講或以月講冊應講今番則大司成取考出年條區別草記稟旨事分付又命書傳敎曰入格儒生明日待令上敎泰賢曰欲於何日受致祭耶泰賢曰今十一日將欲受祭矣上曰昨下御製祭文見之乎泰賢曰判府事李在協謄示故見之矣命退諸臣以次退出
정조 12년
南鶴聞啓曰判府事徐命善依下敎來待矣傳曰入侍
정조 12년
南鶴聞啓曰同敦寧柳義養持五禮儀通編來待矣傳曰入侍
정조 12년
兵曹口傳政事以申大顯爲摠戎中軍
정조 12년
以京畿監司狀啓依昨年例南漢米移轉果川令廟堂稟處事傳于南鶴聞曰依狀請施行回諭
정조 12년
南鶴聞以備邊司言啓曰因平安監司金履素還餉捧未捧狀啓有今日內草記回啓之命矣軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問若邊地守令則依前決杖事載在通編而取考其狀辭則舊還酌定軍餉居末車嶺僉使魚彰水居二寧城僉使鄭宅信居三城山別將朴秀汶元還上居末慈母山城別將兪萬禧居二孟山縣監沈寬鎭居三寧城僉使鄭宅信等罪狀請令廟堂稟處矣昨年年事旣得稍稔舊還分定自有斟量而未捧之數至於此多揆以糴法極爲駭然當該軍餉及元還上居末居二居三守令邊將竝依事目勘處之意分付何如傳曰允
정조 12년
戊申三月初八日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳兼春秋柳文養以次進伏訖上敎文養曰向者事無異遭罹矣文養曰臣不善處事以致僨敗矣上曰騎郞例兼兼史今領相在先朝亦多行公須勿愧兼春秋之名持此御題馳往泮宮限明日午時試取以來仍命文養先退命書傳敎曰昨日批旨旣有俟少間簉朝之敎愼節如可强今日入侍事遣史官傳諭于徐判府事命退承史以次退出
정조 12년
戊申三月初八日卯時上御誠正閣同敦寧持五禮儀入侍時右副承旨洪仁浩假注書趙台榮記事官李相璜金祖淳同敦寧柳義養以次進伏訖上曰卿近間別無益衰矣寢食何如義養曰寢食自少不善爲之矣上曰五禮儀方至何境耶義養曰合爲三十卷而尙未就緖多有釐正者故持冊子來待矣上曰向者卿疏該曹尙不回啓耶義養曰然矣上曰盡爲考異乎義養曰未盡考異矣上曰原儀卽四百年所用者竝依原儀釐正而今欲改謄則可謂汗靑無期求得原儀以爲割付可也義養曰割付則大爲省役矣上曰以郞廳一人不可較準可合人數三人加差以爲同考可也義養曰春官通考亦爲刊出則儀禮可謂大備未知如何矣上曰印役浩大此則難矣上曰入格儒生入侍出榻敎賤臣承命出與生員丁若鏞安廷善鄭日泰洪得淵金鎰進士嚴耆生員尹玄錫偕入進伏上曰以次進前可也若鏞進伏上曰前此爲初解乎若鏞曰然矣上曰爾是誰婿仁浩曰臣叔洪和輔之婿矣廷善進伏上曰年今幾何廷善曰二十三歲矣上曰做得表幾首乎廷善曰僅爲二百首矣日泰進伏上曰爾是誰族乎日泰曰無顯族矣上曰居在何處乎日泰曰居在交河矣得淵進伏上曰做得表幾首乎得淵曰僅爲二百首矣鎰進伏上曰居在何處乎鎰曰居在果川矣上曰誰族乎鎰曰判府事金熤之孫行矣耆進伏上曰前已初解爲幾次乎耆曰方兼三解矣玄錫進伏上曰勿以筮仕爲意着意做表以爲決科可也命退諸臣以次退出
정조 12년
戊申三月初八日巳時上御重熙堂徐判府事入侍時左承旨趙衍德假注書趙台榮記事官李相璜金祖淳判府事徐命善以次進伏訖命善曰近日春寒尙峭聖體若何上曰一樣矣命善曰王大妃殿氣候若何上曰一樣矣命善曰惠慶宮氣候若何上曰一樣矣命善曰臣下顒祝之忱去而益切伏未審邇來中宮殿氣候諸節上曰一樣平順矣上曰卿之處義誠過矣凡事當量其始終而爲之今若遽然斷定末稍將何以收殺乎命善曰臣自量已熟若得三字銜則都無事矣不然則凡公會不參之外無他道人或以爲彼進處不進彼不進處獨進未爲不可云而此則誠苟且莫如三字銜之無弊矣上曰皆是行不得之事更思順便之道可也命善曰臣之當初拔擢致位至此者造化也中間拯救使之全保者亦造化也今於垂老將死之日全其名節不至於顚倒狼貝臣豈不仰望於造化耶上曰見綸音後釋然不爲礙滯是豈顚倒耶命善曰禁令至嚴臣不敢更提本事而臣於再昨年陳箚有曰義難共戴勢不兩立至以臣言非妄則濟恭爲逆濟恭非逆則臣當反坐爲言而曾未數年反與之比肩聯武周旋於一席之間則臣是兩截人也臣豈忍爲此哉上曰箚辭已過矣而今則綸音頒下與其時尤異矣命善曰討逆非官事相規不可以爽實爲言也臣又與微官庶僚有異不顧言行豈非朝廷之羞乎體諒之恩拱手以俟而已上曰卿勿固執須更深量也命善曰吳翼煥疏中旨義之凶慘非止一二而指嗾之人尙未斯得臣意留待用刑之時一番鞫問則自當綻露矣上曰翼煥何必問耶指嗾之人豈有不知之理而終不摘發其意可知也命善曰今雖掩覆嚴問何敢隱諱乎上曰趙時偉之面陰背陽曾所痛惡如卿輩不與同做渠欲自主張勸予以平明之治平明云者豈非專用渠之謂耶其兄則不能忘也至於兵議肅拜日闕中酬酢之說未免爽實矣命善曰申大尹疏以爲伊日肅謝則丁寧云矣上曰伊日雖肅謝諸承旨皆詣閤政院無酬酢之人矣近日章奏中論擬帥有若明謙之內應大將此則誤矣命善曰渠之賦性本自陰慝平日視臣輩若無臣等亦尋常切痛矣上曰李晩秀登科卿必喜之爲人極佳矣命善曰在渠家實有履滿之懼矣上曰領相玉堂前爲兼春秋云予於李晩秀欲用此例矣命善曰渠必以昵近耿光爲幸矣上曰工曹郞廳尙隨行乎命善曰以都監之故不敢請遞云矣上曰李晩秀之代後日政差出事分付命善曰臣情理過切不可不往來山下而年前有除朝辭私自往來之例今番亦得三四日之暇臨時往來則可以少伸情私故惶恐敢達矣上曰依所陳爲之也仍命退諸臣以次退出
정조 12년
傳于南鶴聞曰右副承旨馳詣毓祥宮奉審以來
정조 12년
傳于趙衍德曰都承旨左承旨入侍
정조 12년
以李東曄囚單子傳于洪仁浩曰分揀放送
정조 12년
南鶴聞以弘文館言啓曰本館下番修撰臣金履翼以兼東學敎授今日儒生試取事晝仕出去之意敢啓傳曰知道
정조 12년
戊申三月初九日辰時上御重熙堂都承旨左承旨入侍時兼都承旨沈豐之左承旨趙衍德記事官金孝建假注書趙台榮記事官李相璜金祖淳原任直提學徐有防檢校直閣徐鼎修鄭東浚直閣鄭大容待敎尹行任以次進伏訖上曰惠慶宮進服加減歸脾湯二十貼製入出榻敎上親考館學儒生應製試券命書傳敎曰日前擧措極爲未妥亦知禮使之義文任非漫任則豈可强所不强乎然旣置對矣又疏辭矣然又懸牌此何道理更思任其所之仍令自劃大關國體前提學李秉模罷職傳敎勿施仍以前牌催促使卽肅命上曰提學入侍出榻敎賤臣承命出與藝文提學李秉模偕入進伏上命分考試券考訖取賦表次上以上五百張出榜訖命退諸臣以次退出
정조 12년
以賓廳座起備堂進不進單子傳于曺允大曰衆所共知情病外不參備堂竝牌招單子改修整以入
정조 12년
傳于趙衍德曰左承旨持榜目入侍
정조 12년
曺允大啓曰新除授濟州牧使洪仁默時在忠淸水使任所而旣有除朝辭赴任之命所佩密符以前所受密符仍佩諭書則使院吏齎傳何如傳曰允
정조 12년
統制使狀啓海毒終不止息生熟鰒限內不敢封進惶恐待罪事傳于洪仁浩曰勿待罪事回諭
정조 12년
南鶴聞以義禁府言啓曰車嶺僉使魚彰水慈母山城別將兪萬禧等拿問勘處事傳旨啓下矣魚彰水時在任所依例發遣府書吏交代後拿來兪萬禧亦在任所發遣府羅將定假將後拿來何如傳曰允
정조 12년
南鶴聞以御營廳言啓曰本廳中軍柳鎭恒身病甚重勢難察任改差何如傳曰允
정조 12년
領議政金致仁箚曰伏以臣老昏轉甚到底顚錯雖係時日不久之事亦不能記其一二至於俄筵所奏而極矣臣於李魯春事只知其所坐由於尹得孚事得孚之罪在於年前論啓中句語妄意綸音旣下之後便同無皮之毛不少商量遽有陳達及承聖敎敷示伏見齎下冊字始覺伊時聲討別有其罪臣於是惶隕戰慄無地容措噫蹈襲凶賊之語至登章奏之間者是何等駭惋而臣則精神耗落全然誤記率爾開口自干重誅退益悸懍咋舌何及玆敢短箚自訟恭竢鈇鉞伏乞聖明亟降威命嚴勘臣罪以爲人臣妄言者之戒焉取進止答曰省箚具悉卿懇筵退後聞因承宣轉對之奏始詳知卿本意矣事係年久予亦不能到底記有況伊時卿在退休不與朝事無怪乎乃爾大抵時之義大矣哉天有時令之時字國有時君之時字聖人有時中之時字一有背棄是逆天也叛國也聖人之罪人也經曰先時者殺無赦不及時者殺無赦凡在含生之倫孰不知逆順之理獨乃夏賊以亘古今窮天地至凶惡之種辭疏倡說時字於作逆之前帶得背棄之義初猶付之適然未久有罔測之變怪爲今日臣子者雖未能手剮而口臠寧忍掇拾賊夏口氣至登於奏御文字乎年前忽有李魯春者稱以自明妄投一疏不問何言何事卽其掇拾之罪肆市猶失於太輕而律止減死島置者熟知渠愚騃僅具形殼也仍命以适雲之律加施於夏賊者欲令廷臣知所懲艾其間事實大略如斯爲卿敷示段落卿聞此必怳然瞠然矣卿須安心勿辭卽起視事仍傳曰此批答遣史官傳諭于領議政
정조 12년
洪仁浩啓曰卽者議政府錄事來言領議政金致仁以爲伏見箚批下者尤萬萬震剝求死不得走伏金吾門外恭竢鈇鉞之誅云仍納命召何以爲之敢稟傳曰陳箚請譴已過矣胥命尤過矣批旨略敍顚末亦出於爲卿曉譬之意卿當感悟而已有何深引之端耶安心勿胥命事遣史官傳諭仍傳命召
정조 12년
南鶴聞啓曰卽者義禁府都事來言領議政金致仁今方待命於金吾門外云係是大臣去就敢啓傳曰知道
정조 12년
南鶴聞啓曰領議政金致仁又使錄事來言卽者史官臨宣胥命批旨所以開示慰諭者尤不勝萬萬感泣而負犯至重不敢晏然退歸仍留胥命又納命召何以爲之敢稟傳曰如是相持得無如何之歎乎卿初旣不知後始聞知在卿別無如是深引之義玆遣入侍史官傳諭仍傳命召夜已深矣安心勿待命還第
정조 12년
戊申三月初十日辰時上御熙政堂大臣備局堂上引見入侍時領議政金致仁左議政李性源兵曹判書鄭好仁行副司直李在簡李在國知中樞府事鄭昌順開城留守閔鍾顯行副司直徐有大蔡弘履戶曹參判洪秉纘行副司直金持默副校理吳泰賢左副承旨曺允大假注書李貞運事變假注書申溆記事官李相璜金祖淳以次進伏訖致仁曰數日風寒頗甚此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰右相今日何不入來耶致仁曰昨夕送言於臣以爲宿病復添且日前賓對雖因飭敎冒沒入來而不敢番番登對云矣上曰今又以此爲引誠太過矣上曰判尹何不入來耶向者以別雲劍亦不入來或有病故而然耶昌順曰以感氣彌留不能入來矣上曰吏判之近來逡巡何爲而然耶此非數遞之職故姑且置之而誠可怪也李在學則以冊子畢役前勿出牌爲敎今日之不入來由此而然乎在簡曰今日則以病勢之有加不得入來云矣上曰都提調望筒尙今留在事誠稀貴故齎送於卿矣先朝丙戌以後連在靜攝中凡於政望之無落點丁亥年有此落點矣致仁曰臣於丙戌被罪丁亥受此恩點矣臣今生存獲蒙異數摩挲舊跡兩朝寶墨煒煌昭回榮感之極不知所達矣上曰二十年之後故紙之尙存者尤極異常故初不分付吏曹直送於卿矣上曰都監都提擧比御營似煩劇矣致仁曰徐判府之言亦以爲比御營頗多事云以臣衰朽恐難堪承矣致仁曰有欲仰達者已與僚相有所酬酢矣惟我殿下聖志堅定範圍宏廓使一世之人咸與會極而歸極德意之盛臣不勝欽仰矣蓋建極之治其要莫若朝廷之擧措隨事得宜而刑政黜陟尤其大者就其中一二事論之向來李魯春之罪不過言議之反覆尹得孚之罪亦由於救右相一句語而綸音旣下之後此事便同無皮之毛得孚猶不可深罪況可轉及於魯春乎兪岳柱未知有甚別般所遭而以其疏論之不過彈一從臣有何大罪而五年絶島尙未蒙宥今當聖上大恢蕩之日正合滌舊而圖新其在開言路靖世道之方宜有容貸之道矣上曰左相之意何如性源曰臣俄亦聞之而李魯春之言議反覆固不可以言路論之至於尹得孚之論列大臣重臣者罪固有之而今當恢蕩之日容有參酌之道者果如領相所奏而兪岳柱事臣尤未詳若只以彈駁一事久置絶島則恐或太過矣上曰兪岳柱事端不得盡記而近來之患每在於不察事面若以事面言之不過彈一沈樂洙此不足深誅至於李魯春則予所咄咄者雖只以右相事言之旣討而還救之者卽此一端其情態亦可惡也上曰尹得孚事此是正月朝參時乎性源曰尹得孚事果在朝參時矣上曰尹得孚疏似是論列徐判府矣其疏梗槪卿等或有記知者乎昌順曰得孚之疏果有論斥徐判府之語語意亦深重而年久未能詳記矣上曰得孚疏中似有傳令軍卒之句語然否允大曰疏末果有之矣上曰得孚之朝參所陳今則別無關係欲一言於右相而未果矣伊後臺諫前望偶然落點致有論列徐判府之事而此則似或由於沒知覺非出於憯毒之意終身棄置則亦未知穩當至於岳柱則雖未知其心之果如何而若論其跡則只是彈駁一之事也此亦似由於駭妄之致而波蕩之中作此擧措執跡而言不必深誅久置絶島亦涉太過當此保合之治或可容貸而但事實未得記有取見其時日記之後始可處分矣致仁曰此等罪目只合刊名仕版而至若絶島則誠過矣上曰魯春事爲日雖久而尙今記有矣魯春初疏明在極熱之時其時渠迺主刊弘文館志而李判府金判府聯箚亦到於此時此必是甲辰夏間也其後所謂自明之疏與夏賊疏中句語殆若傳鉢予甚痛之且以前應敎投疏者尤爲怪駭矣但魯春疏中傳襲句語未得詳記卿等或有知之者乎在簡曰魯春疏中時字用夏賊救尹得孚疏中語故臣於伊時亦以獄官有請罪之擧矣上曰非但時字此外句語亦似多傳襲矣至若沈頤之初不忍發啓見一提學疏批之後始乃汲汲呈箚而遣辭亦未免塞責論以世態何足深咎而名以都御史觀望希顗之習誠爲可痛故乃有譴謫之處分矣魯春之久配瘴癘之鄕以跡論之或似過矣而參情較跡情重於跡而又復蹈襲夏賊口氣則其叵測之罪豈可比之於得孚而止哉其時非不欲嚴加處分而魯春自抄啓時熟知其爲人殆同綿針不足深誅故罰止島配者亦以此也性源曰果若蹈襲夏賊疏句語則其罪猝難擧議於容貸矣上曰只以魯春反覆一端而言之雖在衆咻之中豈不能操其一心而身爲士夫作爲此事則何事不可爲也自前偏論之時或有前後之二致者而至於魯春則下語用意終涉叵測不可與得孚竝論矣若使蒙宥之後反覆變亂又如前日之爲則亦豈非可憫乎致仁曰魯春之疏果用時字而奇怪可笑劻勷駭妄渠若知人事則豈以前應敎上疏乎上曰若以跡而論果如是矣上敎允大曰其時日記考出以入可也致仁曰今日次對備局諸堂多不進參方帶有司及緊任之人亦爲懸病事甚未安情病外不進人員推考警責何如上曰依爲之出擧條致仁曰戶判事誠過矣以生家則旣無相避以所後則已過袒免今於例兼提調引義辭免有違公格且關後弊戶曹判書徐有隣從重推考申飭行公何如上曰依爲之出擧條致仁曰此慶尙監司金光默狀啓也以爲玉浦漂倭船所載米潛買罪人朴光春宋凱不朴乞里金鄭淂永朴遇春金日成等竝宜待用刑嚴訊得情依律勘處而大典通編禁制條有曰倭館朝市各營邑及私商船運米賣買者倭人齎來雜物浦口雜商者竝杖一百徒三年云云取考謄錄則壬子年玉浦小通事金有望之交通倭人給布換米罪關潛商至於梟示今此朴光春罪狀與金有望所犯相似而通編所載之律如是相左光春擬律一款不敢擅斷請令廟堂稟處矣纔因統使狀聞覆奏行會於道臣而道臣未及祗受有此狀稟矣此事擬律昭載法典只當遵而行之壬子用律在於法典未成之前則非所可議於今日以此分付道臣何如上曰依爲之出擧條致仁曰此忠淸監司洪檍狀啓也以爲本道還穀自來不敷只以應分之數實無分排之道各樣還軍餉及濟民穀補還穀留庫中限六萬石特許加分事請令廟堂稟旨分付矣加分一款纔因特敎行會諸道而今此狀聞乃是未見行會前所封也量宜闊狹惟在道臣無容更議此狀啓置之何如上曰依爲之出擧條致仁曰監印堂上二人間經罷遞印役纔始董飭苟艱云行副司直鄭昌順今旣收敍還爲差下使之察任何如上曰依爲之李度默敍用一體還差可也出擧條致仁曰摠戎使李昌運病未受符今已多日而此非一時之證卽老病所祟則莫重將任不容一向虛縻恐不可無變通矣上曰將任體重姑俟少間可也出擧條好仁曰臣於摠管事有區區所懷敢此仰達矣都副摠管本無定數隨品陞降故溯考寶釰望單則或有都摠管二三員副摠管七八員之時或有副摠管三四員都摠管六七員之時甲申年間因其時兵判之所稟都副摠管各以五員定式尙此遵行而今則宗臣鮮少正卿亦多老病至於都摠管實難排擬依舊例隨品陞降似好事係官方下詢大臣處之何如上曰大臣之意何如致仁曰俄於賓廳已聞兵判之言卽今事勢合有變通各五員定式卽數十年間事而舊例則不能權宜闊狹恐無不可矣性源曰臣亦聞之不可無變通之道矣上曰依爲之出擧條好仁曰文武科及生進回榜人令京兆該道歲首訪問草記或狀聞仍令該曹特加一資事下敎定式矣仁同出身劉日三今年卽回榜之年年又八十六歲而雖無該道之狀聞渠方躬自上來故取考其紅牌與榜目則去戊申十月登科的實敢此仰達矣上曰依向者傳敎爲之可也出擧條泰賢曰近年以來世變無窮亂逆層生甚至於趙時偉而極矣噫其濫猾之習敢售賣弄之計陰慝之性每懷凶禍之志千罪萬惡已悉於前後疏啓則臣不必更事臚列而附麗妖宇情跡綢繆自處戚畹欲圖戎權其心所在路人皆知卽此一款萬戮猶輕而至若擧國同慶之日凡有秉彝之天者莫不蹈舞而歡忭則抑獨何心顯有不悅之色敢於公坐肆發叵測之說國言喧藉有耳皆聞不道之凶腸盡露懷貳之逆節必彰此豈可一日容貸於覆載之間而薄竄海島尙今偃息其爲刑政之乖當神人之憤惋容有極哉況今天星再周君讎未復擧國臣民倍切腐心之痛誓不與此賊共戴一天而時値藏刑雖不敢遽請嚴鞫加棘之律尙且靳允如是而其何望明大義而正人心乎臣謂爲先施以荐棘之典待用刑拿鞫嚴訊夬正王法斷不可已也上曰前已悉諭矣出擧條上曰備堂亦多追後入來而都承旨旣在闕中何不登對耶卽爲入侍溆承命出傳與兼都承旨沈豐之偕入進伏上曰司謁口傳下敎皆書出乎允大曰若不得不出文跡者則書出矣上曰年前以此事有下敎不揭於院壁乎允大曰院壁無所揭矣上曰故事中似有之使右副承旨考出可也上曰禮判速爲入來使書進字可也賤臣承命出傳上曰王大妃殿進御加減正傳二陳湯停止一錢重人蔘粟米飮依前方自今日一貼式煎入出榻敎上曰中宮殿進御加減達生散三貼製入出榻敎命退諸臣以次退出
정조 12년
戊申三月初十日辰時上御重熙堂推考房承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰今因言端顧詢備堂惟一二重臣外皆曰不能記得云云其中有伊時發啓之憲長隨衆呑棗此人自來畏約隨處囁嚅雖似無怪在其時則何心請設鞫在今日則何無一言乎此等處予甚非之如此而世道豈有寧靖之日乎當該備堂閔鍾顯爲先罷職又命書傳敎曰今日備堂出牌惟禮判一人無擧論云當該承旨推考一體牌招上曰大臣備堂今已出去耶仁浩曰姑未出去矣上曰甲辰年李魯春事發啓閔鍾顯以爲之矣仁浩曰然矣臣於伊時爲承旨故詳知顚末而魯春事發啓及金鍾秀竄配啓辭皆是閔鍾顯之首發矣魯春罪狀則專用凶賊口氣爲聲討之辭矣上曰甲辰年至月望後日記持來賤臣承命出持入上下日省錄甲辰年至月卷敎曰承旨持此日省錄詣賓廳輪示諸大臣可也命退承史以次退出
정조 12년
戊申三月初十日未時上御重熙堂左承旨持榜目入侍時左承旨趙衍德假注書趙台榮記事官尹行任金祖淳以次進伏訖上親考儒生比較試券訖命拆封表三上朴宗洪賦三上尹愼以次出榜上曰筆墨自工曹多數待令事分付命退承史以次退出
정조 12년
戊申三月初十日申時上御重熙堂左副承旨入侍時左副承旨曺允大假注書趙台榮記注官金鳳顯記事官金祖淳以次進伏訖上命書領議政金致仁箚批訖敎曰此批答卽爲傳諭事分付命退承史以次退出